b'\n_START_ARTICLE_\nBen Kaila\n_START_PARAGRAPH_\nBen Kaila (s. 1949\xc2\xa0New York) on suomalainen valokuvaaja._NEWLINE_1970-luvun alussa Kaila opiskeli valokuvausta Tukholman Fotoskolanissa muun muassa Christer Str\xc3\xb6mholmin ja Anders Petersenin johdolla. Opiskelutoverinsa Risto Vuorimiehen kanssa Kaila kuvasi tuolloin ruotsinsuomalaisia maahanmuuttajia. Kailalle ja Vuorimiehelle my\xc3\xb6nnettiin valtionpalkinto n\xc3\xa4yttelyst\xc3\xa4 Siirtosuomalainen._NEWLINE_Kaila oli vuosina 1972\xe2\x80\x931981 j\xc3\xa4senen\xc3\xa4 SAFTRA-valokuvaosuuskunnassa, jonka muut j\xc3\xa4senet olivat Ari Hietala, Timo Kelaranta, Matti Koivum\xc3\xa4ki, Veli-Heikki Uusitupa ja Risto Vuorimies. Valokuvauksen lis\xc3\xa4ksi ryhm\xc3\xa4 suunnitteli suuren m\xc3\xa4\xc3\xa4r\xc3\xa4n suomalaisia \xc3\xa4\xc3\xa4nilevykansia. Kailan aloitteesta perustettiin vuonna 1987 Kuvatoimisto Gorilla. Osuuskuntamuotoiseen yritykseen kuului lukuisia Suomen eturivin dokumentti- ja freelancekuvaajia. _NEWLINE_Kaila on toiminut opettajana Taideteollisessa korkeakoulussa 1970\xe2\x80\x931980-luvuilla. _NEWLINE_Lis\xc3\xa4ksi h\xc3\xa4n on opettanut Turun taideakatemiassa, Lahden muotoilu- ja taideinstituutissa ja ammattikorkeakoulu Noviassa sek\xc3\xa4 pit\xc3\xa4nyt lukuisia kursseja ja ty\xc3\xb6pajoja._NEWLINE_Kailan valokuvateoksia l\xc3\xb6ytyy muun muassa Suomen valtion, Suomen valokuvataiteen museon, Helsingin taidemuseon, Saastamoisen s\xc3\xa4\xc3\xa4ti\xc3\xb6n, Jenny ja Antti Wihurin rahaston, Hannulan & Hinkan ja Lars Swanljungin kokoelmista._NEWLINE_Kailalle my\xc3\xb6nnettiin valtion viisivuotinen taiteilija-apuraha vuosina 2008\xe2\x80\x932012 ja vuonna 2013 valtion ylim\xc3\xa4\xc3\xa4r\xc3\xa4inen taiteilijael\xc3\xa4ke.'